Landsrettens dom stadfæstes med ændringer i opholdsforbuddet
Ret: Højesteret (3. instans)
Faggruppe: Straffesag — Øvrige straffesager
Sagsemner: Personlig frihed, fred og ære;
Særlige persongrupper;
Våben, eksplosiver og fyrværkeri;

/

36/2019

Anklagemyndigheden

mod

T

16-08-2019

Resumé:  

Betingelserne for at idømme opholdsforbud var opfyldt

T blev i landsretten bl.a. dømt for under særligt skærpende omstændigheder at have besiddet en skarpladt pistol i nær-
heden af klublokaler i Brøndby tilhørende Mexigang, som er en støttegruppe til Bandidos. For Højesteret angik sagen, om T
som følge heraf skulle idømmes forbud mod at færdes og opholde sig i nærmere afgrænsede områder.

Højesteret tiltrådte, at betingelserne i straffeloven for at idømme T opholdsforbud var opfyldt, herunder at T’s besiddelse af
den skarpladte pistol havde relation til hans tilknytning til Bandidos. Højesteret tiltrådte endvidere efter en konkret pro-
portionalitetsvurdering, at opholdsforbuddet i Brøndby Kommune og Rødovre Kommune skulle afgrænses som sket ved
landsrettens dom, dog med en mindre præcisering, og at opholdsforbuddet skulle omfatte Bandidos' øvrige klubhuse i
Danmark. Højesteret fandt det i den forbindelse ubetænkeligt at tage anklagemyndighedens præciserende påstand om
ændring af adresserne på to af disse klubhuse til følge. Endelig fandt Højesteret, at opholdsforbuddet passende var fast-sat
til 4 år og 6 måneder fra endelig dom.

Højesteret fandt efter en samlet vurdering, at idømmelse af opholdsforbud med den nævnte geografiske og tidsmæssige
udstrækning ikke var i strid med Den Europæiske Menneskerettighedskonvention.

Landsretten var nået til samme resultat.